આ બધાં વચ્ચે નરવા, સ્પષ્ટ અવાજોની તિતુડી સંભળાય છે ખરી પણ એમાં વિવેચનને નામે, નિર્ભીકતાને નામે ઉદ્દંડતા પ્રવેશી ગઈ છે. અવલોકનો લગભગ બંધ દશામાં છે, ક્યાંક મૈત્રીવિવેચનરૂપે મળે ખરાં પણ એ પ્રાયોજિત હોય ! પ્રમોશનનો વાયરો ફિલ્મોની જેમ સાહિત્યમાંય પ્રવેશ્યો છે. ‘સેલ્ફી’નો જમાનો છે. પોતાની છબિઓ પોતે જ પ્રસારાવા માંડી છે.’ આમાં વિવેચન પણ ક્યાંથી બાકાત રહે ? માધ્યમમંડિત સર્જકો-વિવેચકોનો રાફડો રચાતો જાય છે. સાધનપદ્ધતિ કોઈપણ આપો એને વણસાવનારાં તત્ત્વો પણ એટલાં જ સક્રિય છે.’ આવા ફુગાવા વચ્ચે સાચા નક્કર માલની મંદી છે.